《壬辰感事六首 其六》
元代·刘崧

庐陵古名郡，繁盛何雄哉。井邑十万家，一炬同飞灰。

寇来背南岑，豕突势莫摧。白昼呼市中，城门四边开。

居民望南走，千步不一回。官马如流星，绝桥窜山隈。

府中方缮兵，填委粟与财。我粮寇之资，我兵寇之媒。

一罅弗自谨，致此千丈颓。向来阛阓区，赤地生莓苔。

慎勿东望之，茫然使心哀。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。